JR เซ็นขายระบบสื่อสาร SDH ให้ “ไอทูเอ็นเตอร์ไพรซ์” มูลค่า 232 ลบ. ดันแบ็กล็อกทะลุหมื่นล.
JR เซ็นขายระบบสื่อสาร SDH ให้ “ไอทูเอ็นเตอร์ไพรซ์” มูลค่า 232 ลบ. ดันแบ็กล็อกทะลุหมื่นล.
25 ม.ค. 2564

นายจรัญ วิวัฒน์เจษฎาวุฒิ ประธานเจ้าหน้าที่บริหาร บริษัท เจ.อาร์.ดับเบิ้ลยู.ยูทิลิตี้ จำกัด (มหาชน) หรือ JR เปิดเผยว่า บริษัทฯได้ลงนามในสัญญาเมื่อวันที่ 22 มกราคม 2564 สำหรับโครงการ ซื้อระบบสื่อสาร (SDH) สำหรับระบบ SCADA/EMS กับ บริษัท ไอ ทู เอ็นเตอร์ไพรซ์ จำกัด มูลค่ารวมของโครงการ 232,676,850.00 บาท รวมภาษีมูลค่าเพิ่ม โดยมีระยะเวลาในการดำเนินการให้แล้วเสร็จภายใน 300 วัน นับถัดจากวันที่ลงนามในสัญญา และรับประกัน 3 ปี
“การเข้ารับงานใหม่ในครั้งนี้ ช่วยสนับสนุนงานในมือรอรับรู้รายได้ (Backlog) เพิ่มขึ้นอีกจากเดิมที่มีอยู่แล้ว 6,400 ล้านบาท เพิ่มเป็น 6,600 ล้านบาท โดยเรายังคงเดินหน้าเข้าร่วมประมูลงานใหม่ต่อเนื่อง และในช่วงปลายปีนี้ JR มีแผนที่จะเข้าประมูลงานรถไฟฟ้าสายสีเหลือง-สีชมพู เฟส 2 ซึ่งคาดว่าจะมีโอกาสคว้างานดังกล่าวค่อนข้างสูง และหากเป็นไปตามที่คาดหวังจะผลักดันให้ Backlog ปีนี้ทะลุ 10,000 ล้านบาทได้ หนุนผลงาน โตก้าวกระโดด” นายจรัญ กล่าว
ประธานเจ้าหน้าที่บริหาร JR กล่าวอีกว่า แนวโน้มผลการดำเนินงานในปีนี้คาดว่าจะสร้างสถิติสูงสุดใหม่ และต่อเนื่องไปในช่วง 2-3 ปีข้างหน้า จากมูลค่างานในมือที่อยู่ในระดับสูง และโอกาสในการคว้างานใหม่ที่เพิ่มขึ้น จากฐานทุนที่มีความแข็งแกร่ง แทบไม่มีหนี้สินที่เป็นภาระดอกเบี้ย อีกทั้งภายหลังที่เข้าระดมทุนในตลาดหลักทรัพย์ฯ ทำให้มีสภาพคล่องเงินสดกว่า 1,000 ล้านบาท รองรับการเข้าร่วมประมูลงานโครงการขนาดใหญ่ได้มากขึ้น และการเข้าตลาดหลักทรัพย์ฯ ยังมีส่วนสำคัญที่ทำให้สถาบันการเงินให้เครดิตบริษัทฯ ส่งผลดีกับต้นทุนทางการเงินที่ลดลง มีความได้เปรียบเมื่อเทียบกับคู่แข่งในอุตสาหกรรม